text: Kolding lyser om kap med stjernerne på decemberhimlen
  08 december 2016 kl. 20.44
  Torsdag gik årets udgave af Kolding Light Festival i gang. Det er fjerde gang – og dobbelt så stort som sidste år.
  Frem til og med lørdag vil Kolding være badet i lys. Men ikke den sædvanlige gadebelysning.
  Torsdag eftermiddag klokken 17.00 blev der sat blus på Kolding Light Festival for fjerde år i træk. En festival, som startede med 13 installationer i 2013 - og som i år er større end nogensinde.
  Målet er at sætte Kolding på verdenskortet sammen med byer som Lyon, Berlin, Amsterdam, Sydney og Singapore, som også er blandt de byer, der de seneste ti år har fået lysfestivaller.
  Mette Schumacher, citychef, Kolding: "Det tegner til at blive en rigtig god festival – også for detailhandlen."
  Butikkerne i City er – også som noget nyt - åbne alle tre dage frem til klokken 21.00. Det er tilsyneladende en god idé.
  - Jeg var inde i forretning, der allerede havde tredoblet omsætningen i forhold til sidste år. Så det tegner til at blive en rigtig god festival – også for detailhandlen, sagde citychef i Kolding, Mette Schumacher, torsdag aften klokken 19.30 i TV SYD.
  Så de forretningsdrivende er glade for udsigten til fyldte kasseapparater.
  - Vi har Danmarks smukkeste juleby. Med lysfestivalen oveni kan det ikke gå helt galt, siger en smilende citychef.
  2016-udgaven af lysfestivalen byder på mange nye tiltag. I år er der i alt 42 forskellige installationer rundt omkring i byen. Blandt nyhederne er byens vartegn. Koldinghus er for første gang en del af lysfestivalen. Slottet vil lyse op med farver og effekter.
  DLG-siloen på Kolding Havn er også blandt nyhederne. Den er indhyllet i en videoinstallation, der viser hvilke råvarer, der kommer ind og ud af havnesiloer over hele landet – og hvad de bliver brugt til.
  Kolding Light Festival får byen til at stråle hver aften fra klokken 17.00-21.00.
  Du kan se en længere reportage fra Kolding Light Festival lørdag aften klokken 19.40 på TV SYD +.
  Se hele programmet for Kolding Light Festival på Visit Koldings hjemmeside.
  
  